CELEX: 
Language: lt
Date: 2021-08-12 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos direktyva (ES) 2018/2001 papildoma sukuriant Sąjungos atsinaujinančiųjų išteklių energijos vystymo platformą

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Statistiniai perdavimai yra vienas iš bendradarbiavimo mechanizmų, nustatytų Atsinaujinančiųjų išteklių energijos direktyvoje (Direktyva 2009/28/EB) ir naujosios redakcijos Atsinaujinančiųjų išteklių energijos direktyvoje (Direktyva (ES) 2018/2001). Faktiškai statistiniai perdavimai yra susitarimai statistiškai perduoti nustatytą atsinaujinančiųjų išteklių energijos kiekį iš vienos valstybės narės kitai (fiziškai perduoti nebūtina). Sutartas atsinaujinančiųjų išteklių energijos kiekis turi būti išskaičiuotas iš „parduodančios“ valstybės narės atsinaujinančiųjų išteklių energijos dalies ir įskaičiuotas į „perkančiosios“ valstybės narės atsinaujinančiųjų išteklių energijos dalį. Toks perdavimas suteikia galimybę gaunančiajai valstybei narei pasiekti savo 2020 m. atsinaujinančiųjų išteklių energijos dalies tikslą (pagal Direktyvą 2009/28/EB) arba įnašą į bendrą ES 2030 m. tikslą (pagal Direktyvą (ES) 2018/2001).
            
            
               Kad būtų sudarytos sąlygos atlikti tokius perdavimus, Direktyvos (ES) 2018/2001 8 straipsniu Komisija įgaliota priimti deleguotąjį aktą, kuriuo sukuriama Sąjungos atsinaujinančiųjų išteklių energijos vystymo platforma (URDP).
            
            
               2.
                     KONSULTACIJOS PRIEŠ PRIIMANT AKTĄ
            
            
               Rengdama platformą Komisija konsultavosi su valstybėmis narėmis, suinteresuotomis statistiniais perdavimais, be to, buvo surengtas platformos koncepcijos pristatymo seminaras, kuriame dalyvavo 23 valstybių narių atstovai.
            
            
               Deleguotojo akto projektas paskelbtas siekiant per keturias savaites – nuo 2021 m. balandžio 29 d. iki gegužės 28 d. – surinkti atsiliepimus. Viešų konsultacijų nebuvo surengta, nes tai ne pagrindinis Komisijos darbo programos elementas.
            
            
               Apskritai atsiliepimais patvirtinta, kad svarbu sudaryti sąlygas energijos statistiniams perdavimams. Kai kuriose pastabose išreikštas bendrasis susirūpinimas dėl statistinių perdavimų tvarumo ir poreikio sužinoti išsamesnes platformos veikimo detales. Nė viena iš pastabų nepaskatino Komisijos keisti akto projekto.
            
            
               3.
                     DELEGUOTOJO AKTO TEISINIAI ASPEKTAI
            
            
               Teisinis pagrindas
            
            
               Siūlomas reglamentas yra deleguotoji priemonė, priimama pagal Direktyvos (ES) 2018/2001 8 straipsnio 3 dalį. Pagal šios direktyvos 8 straipsnio 1 dalį valstybės narės gali susitarti dėl nustatyto atsinaujinančiųjų išteklių energijos kiekio statistinio perdavimo iš vienos valstybės narės į kitą. Siekiant sudaryti sąlygas atlikti tokius perdavimus, Komisija įgaliota sukurti URDP. 
            
            
               Subsidiarumo principas
            
            
               Direktyvoje (ES) 2018/2001 nustatytas privalomas Sąjungos tikslas, kad 2030 m. energija iš atsinaujinančiųjų išteklių sudarytų bent 32 proc. Joje reikalaujama, kad valstybės narės nustatytų nacionalinius įnašus, kurie užtikrintų, kad būtų pasiektas bendras Sąjungos tikslas. Siekiant padėti valstybėms narėms pasiekti savo įnašus, tarp valstybių narių gali būti vykdomi statistiniai perdavimai. Šis mechanizmas jau egzistavo pagal ankstesnę Atsinaujinančiųjų išteklių energijos direktyvą (Direktyva 2009/28/EB) ir pirmieji susitarimai buvo sudaryti 2017 m., o 2020 m. – dar keli.
            
            
               URDP bus internetinė priemonė, kurioje bus pateikiama informacija apie valstybių narių padarytą pažangą siekiant jų įnašų, jų suinteresuotumas pirkti arba parduoti statistinius perdavimus ir sąlygos (pvz., apimtis, kaina, nuoroda į konkretų projektą ir pan.), taip pat pagrindžiamoji medžiaga, kaip antai susitarimų modeliai. Taip bus lengviau valstybėms narėms vykdyti statistinius perdavimus, o tai savo ruožtu padės pasiekti bendrą Sąjungos 2030 m. atsinaujinančiųjų išteklių energijos tikslą. Kol kas remiantis dvišaliais ryšiais sudaryta nedaug susitarimų dėl statistinių perdavimų ir jie vis tik gali būti susiję su didelėmis sandorių išlaidomis ir delsa.
            
            
               Komisija sukurs URDP savo interneto svetainėje (arba susies su ja). 
            
            
               Dėl šių priežasčių ES veiksmai sukuriant URDP duoda pridėtinę vertę, nes padeda valstybėms narėms veiksmingiau ir efektyviau sudaryti susitarimus; be UDRP valstybės narės turėtų individualiai rinkti informaciją ir pačios rasti bendradarbiavimo partnerius.
            
            
               Proporcingumo principas
            
            
               URDP sistemoje bus teikiama informacija, nurodant statistinių perdavimų galimybes ir kiekvienos valstybės narės kontaktinius punktus, ir taip sudaromos sąlygos valstybėms narėms sudaryti statistinio perdavimo susitarimus. Valstybės narės neprivalo naudotis URDP ir gali visiškai lanksčiai spręsti, kokias detales įtraukti į kiekvieną perdavimo susitarimą. Sukuriant URDP neviršijama to, kas būtina siekiant padėti valstybėms narėms atlikti statistinius perdavimus, kad būtų lengviau pasiekti Sąjungos 2030 m. atsinaujinančiųjų išteklių energijos tikslą. 
            
            
               Priemonės pasirinkimas
            
         
         
            
               Siūloma veiksmų forma yra tiesiogiai taikomas Komisijos deleguotasis reglamentas, kuriuo papildoma Direktyva 2018/2001. To reikalaujama pagal Direktyvos (ES) 2018/2001 8 straipsnį, kuriuo Komisijai suteikiami įgaliojimai priimti deleguotąjį aktą, kuriuo būtų sukurta URDP.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 08 12
            
            
               kuriuo Europos Parlamento ir Tarybos direktyva (ES) 2018/2001 papildoma sukuriant Sąjungos atsinaujinančiųjų išteklių energijos vystymo platformą  
               
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į gruodžio 11 d. Direktyvą (ES) 2018/2001 dėl skatinimo naudoti atsinaujinančių išteklių energiją
                  1
               , ypač į jos 8 straipsnio 3 dalį,
            
            
               kadangi:
            
            
               (1)Direktyvoje (ES) 2018/2001 nustatyta bendradarbiavimo mechanizmų, kuriais siekiama sudaryti palankesnes sąlygas ekonomiškai efektyviai pasiekti Sąjungos atsinaujinančiųjų išteklių energijos tikslus, įskaitant statistinius atsinaujinančiųjų išteklių energijos perdavimus tarp valstybių narių. Statistiniais perdavimais, atliekamais pagal Europos Parlamento ir Tarybos direktyvos 2009/28/EB
                  2
                6 straipsnį ir Direktyvos (ES) 2018/2001 8 straipsnį, valstybėms narėms, kurios nepasiektų Direktyvoje 2009/28/EB nustatyto atsinaujinančiųjų išteklių energijos planinio rodiklio arba Direktyvos (ES) 2018/2001 3 straipsnyje nurodyto atsinaujinančiųjų išteklių energijos įnašo, leidžiama pirkti atsinaujinančiųjų išteklių energijos statistiką iš valstybių narių, kurios viršija savo planinį rodiklį arba įnašą. Statistiniais perdavimais valstybės narės taip pat gali naudotis siekdamos laikytis indikatyvios trajektorijos atskaitos taškų pagal Europos Parlamento ir Tarybos reglamento (ES) 2018/1999
                  3
                32 straipsnio 3 dalies e punktą; 
            
            
               (2)pagal Direktyvos (ES) 2018/2001 3 straipsnio 6 dalį Komisija turi sukurti palengvinamąją platformą, kad padėtų valstybėms narėms naudotis bendradarbiavimo mechanizmais ir taip šios galėtų prisidėti prie privalomo bendro Sąjungos atsinaujinančiųjų išteklių energijos tikslo; 
            
            
               (3)siekiant sudaryti palankesnes sąlygas statistiniams perdavimams tarp valstybių narių, Komisija įgaliota sukurti Sąjungos atsinaujinančiųjų išteklių energijos vystymo platformą (URDP). URDP turėtų būti apžvelgiama valstybių narių pažanga siekiant tikslo ir įnašo ir pateikiama valstybių narių pateikta informacija apie atsinaujinančiųjų išteklių energijos statistinių perdavimų pasiūlą ir paklausą, kad valstybės narės galėtų pareikšti savo norą užsiimti statistiniais perdavimais ir aprašyti galimas perdavimo sąlygas, naudojant derinimo mechanizmą nustatyti galimus perdavimo partnerius ir nurodyti kontaktinius punktus, atsakingus už statistinius perdavimus valstybėse narėse. URDP sistemoje taip pat turėtų būti rekomendacinių dokumentų saugykla ir turimos informacijos apie sudarytus statistinių perdavimų susitarimus apžvalga. URDP turėtų būti naudojama savanoriškai;
            
            
               (4)URDP turėtų palengvinti susitarimus dėl statistinių perdavimų. Galimi perdavimai, nustatyti taikant derinimo mechanizmą, neturėtų būti teisiškai privalomi; 
            
            
               (5)duomenys apie suvestinius energijos kiekius, kuriuos galima naudoti statistiniams perdavimams URDP platformoje, turėtų būti gauti iš trečiųjų šalių vertinimų, integruotų nacionalinių energetikos ir klimato srities veiksmų planų, atnaujintų integruotų nacionalinių energetikos ir klimato srities veiksmų planų ir, kai tinkama, integruotų nacionalinių energetikos ir klimato srities pažangos ataskaitų, kurias valstybės narės pateikė pagal Reglamentą (ES) 2018/1999. Komisija tuos duomenis turėtų pateikti platformoje. Be to, valstybės narės turėtų galėti nurodyti statistinių perdavimų, kuriuos jos suinteresuotos atlikti kaip pirkėjai arba pardavėjai, apimtį, taip pat visas konkrečias statistinio perdavimo sąlygas, kurias jos nori įtraukti; 
            
            
               (6)siekiant užtikrinti neskelbtinų duomenų, susijusių su duomenų perdavimu iš vienos valstybės narės į kitą, apsaugą, prieiga prie URDP turėtų būti suteikiama tik konkretiems valstybių narių nustatytiems kontaktiniams punktams. Todėl, kai aktualu, turėtų būti taikomas Europos Parlamento ir Tarybos reglamentas (ES) 2016/679
                  4
               ; 
            
            
               (7)siekdama padėti valstybėms narėms atlikti atsinaujinančiųjų išteklių energijos statistinius perdavimus, Komisija turėtų pateikti URDP rekomendacinę medžiagą, įskaitant naudotojo vadovą ir šablonus, taip pat aktualią informaciją apie sudarytus statistinių perdavimų susitarimus;
            
            
               (8)siekiant sudaryti sąlygas nedelsiant taikyti šiame reglamente numatytas priemones, šis reglamentas turėtų įsigalioti trečią dieną po jo paskelbimo Europos Sąjungos oficialiajame leidinyje,
            
            
               PRIĖMĖ ŠĮ REGLAMENTĄ:
            
            
               1 straipsnis 
               Dalykas
            
            
               Šiuo reglamentu sukuriama Sąjungos atsinaujinančiųjų išteklių energijos vystymo platforma (toliau – URDP), kuria siekiama sudaryti palankesnes sąlygas statistiniams perdavimams Direktyvos (ES) 2018/2001 tikslais ir padėti pasiekti Direktyvos (ES) 2018/2001 3 straipsnio 1 dalyje nustatytą Sąjungos tikslą ir kiekvienos valstybės narės įnašą siekiant to tikslo pagal tos direktyvos 3 straipsnio 2 dalį. 
            
         
         
            
               2 straipsnis 
               Terminų apibrėžtys
            
            
               Šiame reglamente vartojamų terminų apibrėžtys:
            
            
               (1)statistinis perdavimas – vienos valstybės narės konkrečiai nurodyto atsinaujinančiųjų išteklių energijos kiekio, apie kurį pranešama pagal Reglamento (ES) Nr. 1099/2008 dėl energetikos statistikos B priedo 5 punktą, statistinės vertės perdavimas kitai valstybei narei (fizinis perdavimas nebūtinas); tas kiekis atimamas iš atsinaujinančiųjų išteklių energijos kiekio, į kurį atsižvelgiama apskaičiuojant perduodančiosios valstybės narės atsinaujinančiųjų išteklių energijos dalį, ir pridedamas prie atsinaujinančių išteklių energijos kiekio, į kurį atsižvelgiama apskaičiuojant priimančiosios valstybės narės atsinaujinančių išteklių energijos dalį; 
            
            
               (2)perkančioji valstybė narė – valstybė narė, kuri sudaro statistinio perdavimo susitarimą pirkti iš kitos valstybės narės tam tikrą statistinį atsinaujinančiųjų išteklių energijos kiekį; tas kiekis pridedamas prie atsinaujinančiųjų išteklių energijos kiekio, į kurį atsižvelgiama apskaičiuojant perkančiosios valstybės narės atsinaujinančiųjų išteklių energijos dalį pagal Direktyvos (ES) 2018/2001 8 straipsnio 1 dalį;
            
            
               (3)parduodančioji valstybė narė – valstybė narė, kuri sudaro statistinio perdavimo susitarimą parduoti kitai valstybei narei tam tikrą statistinį atsinaujinančiųjų išteklių energijos kiekį; tas kiekis atimamas iš atsinaujinančiųjų išteklių energijos kiekio, į kurį atsižvelgiama apskaičiuojant parduodančiosios valstybės narės atsinaujinančiųjų išteklių energijos dalį pagal Direktyvos (ES) 2018/2001 8 straipsnio 1 dalį;
            
            
               (4)papildomos sąlygos – sąlygos, išskyrus statistinio perdavimo laiką, kainą ir apimtį, kurias valstybės narės gali nuspręsti įtraukti į statistinio perdavimo susitarimą;
            
            
               (5)atsinaujinančiųjų išteklių energija, arba atsinaujinančioji energija, – atsinaujinančiųjų išteklių energija, arba atsinaujinančioji energija, apibrėžta Direktyvos (ES) 2018/2001 2 straipsnio 1 punkte;
            
            
               (6)statistinio perdavimo apimtis, arba apimtis, – perduodamas atsinaujinančiųjų išteklių energijos kiekis, išskaičiuojamas iš parduodančiosios valstybės narės statistinių sąskaitų ir įtraukiamas į perkančiosios valstybės narės statistines sąskaitas pagal Direktyvos (ES) 2018/2001 8 straipsnio 1 dalį.
            
            
               3 straipsnis 
               Tikslai
            
            
               1.URDP siekiama sudaryti sąlygas atsinaujinančiųjų išteklių energijos statistiniams perdavimams Direktyvos (ES) 2018/2001 tikslais ir padėti pasiekti Direktyvos (ES) 2018/2001 3 straipsnio 1 dalyje nustatytą Sąjungos tikslą ir kiekvienos valstybės narės įnašą siekiant to tikslo pagal tos direktyvos 3 straipsnio 2 dalį.
            
            
               2.URDP platformoje:
            
            
               (a)nustatomos statistinių perdavimų tarp valstybių narių galimybės, pateikiant apibendrintą informaciją apie: 
            
            
               i)valstybes nares, kurios viršijo arba tikėtina, kad viršys savo atsinaujinančiųjų išteklių energijos įnašą arba tikslą, ir todėl gali turėti perteklines statistines atsinaujinančiųjų išteklių energijos apimtis, kurias galima perduoti kitai valstybei narei; 
            
            
               ii)valstybes nares, kurios nepasiekė savo atsinaujinančiųjų išteklių energijos įnašo arba tikslo, arba tikėtina, kad jo nepasieks, ir todėl joms gali trūkti atsinaujinančiųjų išteklių energijos statistinio kiekio; 
            
            
               (b)įtraukiama valstybių narių pateikta informacija apie atsinaujinančiųjų išteklių energijos statistinių perdavimų pasiūlą ir paklausą, įskaitant apimtį, kainą ir laikotarpį, taip pat apie visas papildomas perdavimo sąlygas;
            
            
               (c)sudaromos sąlygos sudaryti valstybių narių susitarimus dėl statistinių perdavimų taikant neprivalomą statistinių perdavimų paklausos ir pasiūlos tarp valstybių narių derinimo mechanizmą ir nurodant valstybių narių kontaktinius punktus, kad būtų galima pradėti diskusijas dėl susitarimų; 
            
            
               (d)suteikiama galimybė susipažinti su rekomendacine medžiaga, padedančia valstybėms narėms atlikti statistinius perdavimus;
            
            
               (e)padidinamas sudaromų statistinių perdavimų susitarimų skaidrumas, pateikiant pagrindinę informaciją apie tuos perdavimus, įskaitant informaciją apie apimtis, kainas ir laiką, taip pat apie susijusius statistinio perdavimo susitarimo dokumentus, jei jie yra viešai prieinami.
            
            
               3.Be 2 dalyje nustatytų tikslų, URDP gali būti numatytos bet kurios kitos funkcijos, susijusios su atsinaujinančiųjų išteklių energijos statistinių perdavimų procesu, kad būtų prisidedama prie 1 dalyje nustatyto tikslo.
            
            
               4 straipsnis 
               Statistiniams perdavimams turimų energijos kiekių nustatymas
            
         
         
            
               1.URDP platformoje bus teikiama informacija apie statistinių perdavimų galimybes, remiantis statistiniam perdavimui turimais suminiais energijos kiekiais, ir taip sudaromos sąlygos valstybėms narėms sudaryti statistinio perdavimo susitarimus. 
            
            
               2.Tos galimybės gali būti nustatomos remiantis apskaičiuotais numatomais kiekvienos šalies energijos kiekiais iki 2030 m., apskaičiuotais pagal viešai prieinamą informaciją, įskaitant integruotus nacionalinius energetikos ir klimato srities veiksmų planus bei jų atnaujinimus, integruotas nacionalines energetikos ir klimato srities pažangos ataskaitas, kuriuos valstybės narės pateikė pagal Reglamentą (ES) 2018/1999, ir trečiųjų šalių vertinimus.
            
            
               5 straipsnis 
               Valstybių narių užklausos dėl pirkimo ar pardavimo 
            
            
               1.URDP platformoje valstybės narės gali savanoriškai teikti metinius duomenis, nurodydamos statistiniams perdavimams turimą savo atsinaujinančiųjų išteklių energijos pasiūlos ir paklausos kiekį, įskaitant: 
            
            
               (a)atsinaujinančių išteklių energijos kiekį, kurį jos ketina pirkti arba parduoti kitai valstybei narei statistiniu perdavimu, įskaitant, kai taikoma, bet kokį fiksuotą arba lankstų apimties komponentą; 
            
            
               (b)kainą (arba kainos intervalą), kuria jos sutiktų pirkti iš kitos valstybės narės arba parduoti kitai valstybei narei perteklinį atsinaujinančių išteklių energijos kiekį statistiniu perdavimu, įskaitant, kai taikoma, bet kokį fiksuotą ar lankstų kainos komponentą; 
            
            
               (c)laikotarpį, per kurį gali būti atliktas statistinis perdavimas, įskaitant, kai taikoma, vienus arba kelerius metus, praėjusius arba einamuosius metus arba kitus būsimus metus;
            
            
               (d)visas kitas papildomas sąlygas ar prioritetus, sietinus su statistiniu perdavimu.
            
            
               2.Statistinių perdavimų apimtys nurodomos ktne (tūkstančiais tonų naftos ekvivalentu), GWh (gigavatvalandėmis), TJ (Teradžauliais) arba kitu lygiaverčiu energijos vienetu. Kai perskaičiuojama iš masės arba apimties, įtraukiama ir atitinkama šilumingumo vertė. Energijos iš atsinaujinančių išteklių kiekis, skirtas statistiniam perdavimui, apvalinamas iki tūkstantųjų.
            
            
               3.Valstybės narės pateikti duomenys nėra teisinis įpareigojimas tai valstybei narei sudaryti susitarimą su kita valstybe nare. Jie naudojami tik informavimo tikslais siekiant palengvinti valstybių narių derybas. Duomenys URDP platformoje prieinami tik valstybėms narėms ir Komisijai. 
            
            
               4.Į URDP įtraukiamas derinimo mechanizmas, kuriuo siekiama suderinti valstybių narių nurodytą pasiūlą ir paklausą ir nustatyti galimus atsinaujinančiųjų išteklių energijos perdavimus tarp valstybių narių. 
            
            
               5.Bet kokie galimi perdavimai, nustatyti taikant URDP derinimo mechanizmą, nėra privalomi ir naudojami tik informavimo apie valstybių narių sudaromus statistinio perdavimo susitarimus tikslais. 
            
            
               6 straipsnis 
               Prieiga prie URDP ir valstybių narių kontaktiniai punktai
            
            
               1.Valstybės narės nurodo Komisijai asmenis, įgaliotus turėti prieigą prie URDP. Prieiga tiems asmenims nesuteikiama tik tada, kai tai laikoma pagrįsta dėl tokių asmenų skaičiaus ar funkcijų. 
            
            
               2.Kiekviena valstybė narė paskiria kontaktinį punktą, atsakingą už atsinaujinančiųjų išteklių energijos statistinius perdavimus, informacijos teikimą į URDP ir prireikus jos atnaujinimą. URDP platformoje pateikiama turima informacija apie kiekvienos valstybės narės kontaktinius punktus.
            
            
               7 straipsnis 
               Gairės ir informacija
            
            
               1.Kad padėtų valstybėms narėms atlikti statistinius perdavimus, Komisija teikia rekomendacinę medžiagą apie URDP ir jos naudojimą, įskaitant statistinių perdavimų naudotojo vadovą.
            
            
               2.URDP platformoje Komisija gali teikti prieigą prie papildomų išteklių ir informacijos apie URDP, įskaitant atsinaujinančiųjų išteklių energijos statistinių perdavimų susitarimo šabloną, straipsnius ir ataskaitas.
            
            
               3.URDP platformoje Komisija pateikia informaciją apie joje sudarytus statistinio perdavimo susitarimus, įskaitant jų laikotarpį, apimtį, kainą, papildomas sąlygas ir susijusį statistinio perdavimo susitarimą, taip pat informaciją apie valstybes nares, sudariusias statistinio perdavimo susitarimus už platformos ribų remiantis Direktyvos (ES) 2018/2001 8 straipsniu ir Direktyvos 2009/28/EB 6 straipsniu ir tų susitarimų laikotarpį ir apimtį. 
            
            
               8 straipsnis 
               Įsigaliojimas
            
         
         
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 08 12
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 328, 2018 12 21, p. 82.
               
               
                  
                     (2)
                  
                        2009 m. balandžio 23 d. Europos Parlamento ir Tarybos direktyva 2009/28/EB dėl skatinimo naudoti atsinaujinančių išteklių energiją, iš dalies keičianti bei vėliau panaikinanti Direktyvas 2001/77/EB ir 2003/30/EB (OL L 140, 2009 6 5, p. 16).
               
               
                  
                     (3)
                  
                        2018 m. gruodžio 11 d. Europos Parlamento ir Tarybos reglamentas (ES) 2018/1999 dėl energetikos sąjungos ir klimato politikos veiksmų valdymo, kuriuo iš dalies keičiami Europos Parlamento ir Tarybos reglamentai (EB) Nr. 663/2009 ir (EB) Nr. 715/2009, Europos Parlamento ir Tarybos direktyvos 94/22/EB, 98/70/EB, 2009/31/EB, 2009/73/EB, 2010/31/ES, 2012/27/ES ir 2013/30/ES, Tarybos direktyvos 2009/119/EB ir (ES) 2015/652 ir panaikinamas Europos Parlamento ir Tarybos reglamentas (ES) Nr. 525/2013 (OL L 328, 2018 12 21, p. 1).
               
               
                  
                     (4)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).